Fredag kveld ble det klart at den Skoltesamiske samlingen, «Archive of the skolt Sámi village of Suonjel » er på den anerkjente lista «Memory of the World Register» til UNESCO. Den er en av 44 arkivsamlinger som er kommet inn på lista, og skal være den første urfolkssamlingen i registeret.

– Jeg synes det er kjempestas. Det er en verdensnyhet, sier forsker Jelena Porsanger.

Bekreftet rettigheter

Listen dokumenterer arkiv som er anbefalt av The international Advisory Comittee og av Director-General av UNESCO.

Det skoltesamiske arkivet er fra 1600- og 1700-tallet og viser dokumenter fra russiske myndigheter.

– Skoltesamisk arkiv er så spesielt. Det inneholder dokumenter som russiske tsarer ga til skoltesamer for 400 år siden. Skoltesamene ble presset på sine rettigheter til vann og naturressurser. De klagde til tsarene og fikk dokumenter som forvaltet skoltesamiske rettigheter i de områdene, sier Porsanger.

– Det er spesielt at skoltesamer bevisst passet på sine rettigheter for 400 år siden, legger Porsanger til.

Siden det ikke fantes arkivmuligheter, skal skoltesamene ha gjemt dokumentene i naturen. Ifølge Porsanger var det kun tre samiske menn som hele tiden visste hvor dokumentene var gjemt. Da en av de tre døde, oppnevnte de to gjenlevende en stedfortreder for avdøde.

Del av lokalhistorie

Dokumentet var en ni meter lang rull, som var satt sammen fra lim laget av bein. Dokumentet lå i en kiste utskåret av et furutre, slik at det ikke ble ødelagt.

I forbindelse med nomineringen til lista, var det en direktesendt pressekonferanse angående beslutningen fra UNESCO kommisjonen, som satt i Paris. I tillegg var det en markering i Sevettijãrvi, som er en skoltesamisk bygd i Nord-Finland.

Jelena Porsanger er selv skoltesame og har forsket på skoltesamisk kultur og kulturarv. Hun var derfor foredragsholder på denne markeringen i Sevettijãrvi og snakket om akkurat dette temaet.

– Dette er en stor del av vår lokal historie, og er en bekreftelse på de rettighetene i de områdene skoltesamene bodde i, understreker Porsanger.